新樂府 鵶九劒	思決壅也
作者：白居易
朝代：唐

paragraphs: 歐冶子死千年後，精靈闇授張鵶九。
鵶九鑄劒吳山中，天與日時神借功。
金鐵騰精火飜燄，踴躍求爲鏌鎁劒。
劒成未試十餘年，有客持金買一觀。
誰知閉匣長思用，三尺青蛇不肯蟠。
客有心，劒無口，客代劒言告鵶九。
君勿矜我玉可切，君勿誇我鐘可刜。
不如持我決浮雲，無令漫漫蔽白日。
爲君使無私之光及萬物，蟄蟲昭蘇萌草出。